Нижни Новгород
За други значения вижте Новгород.

Нижни Новгород () е голям град в Русия, административен център на Нижегородска област и на Приволжкия федерален окръг.

Разположен е при вливането на река Ока във Волга. Населението на града през 2021 година е 1 244 254 души, което го нарежда на 6-о място в страната, след Москва, Санкт Петербург, Новосибирск, Екатеринбург и Казан. Разстоянието до столицата Москва е около 400 km.

География 
Градът е разположен по бреговете на река Ока, при нейното вливане във Волга. Ока дели града на 2 приблизително равни части. Десният бряг е висок. Там на 7 хълма (от 100 до 200 м н.м.) е основан древният град Нижни Новгород и се намира историческата част на града. Левият бряг е нисък, там е разположен новият град.

История 
Основан е през 1221 г. от великия княз Юрий II Всеволодович, а от 1341 г. до 1392 г. е столица на Нижегородско-Суздалското княжество. През 1392 г. е присъединен към Московското княжество. От 1932 г. до 1990 г. градът се нарича Горки (Горький) по името на писателя Максим Горки.

На територията на града има 33 езера и 12 реки. Най-голямото езеро – Мештерско (Мещерское), е с площ 20 хектара.

Градът е сред най-замърсените в Русия. Множеството промишлени предприятията и липсата на пречиствателни станции замърсяват силно водите на реките.

Забележителности 
Исторически и архитектурни паметници: Печорски манастир (17 век), Смоленска (17 век) и Рождественска (18 век) църква.

Икономика 
Основните промишлени отрасли са автомобилостроенето, корабостроенето и металургията. Автомобилните заводи ГАЗ са в експлоатация от 1932 г. и произвеждат товарни автомобили и леките автомобили Волга и Чайка.

Спорт 
Градският стадион „Нижни Новгород“ е с капацитет 45 000 души. Реконструиран е за Световното първенство по футбол „Русия 2018“ за 220 млн. евро.

Фотогалерия

Климат 
 Средногодишна температура – +4 C°
 Средногодишна скорост на вятъра – 3 м/с
 Средногодишна влажност на въздуха – 76 %

Родени в Нижни Новгород 
 Николай Лобачевски – математик (1 декември 1792)
 Милий Балакирев – композитор (21 декември 1836)
 Максим Горки – писател (16 март 1868)
 Яков Свердлов – болшевик и държавен деятел (3 юни 1885)

Източници